CELEX: E2011P0009
Language: da
Date: 2011-07-21 00:00:00
Title: Sag anlagt den 21. juli 2011 af EFTA-Tilsynsmyndigheden mod Norge (Sag E-9/11)

6.10.2011   
            
            
               DA
            
            
               Den Europæiske Unions Tidende
            
            
               C 294/8
            
         Sag anlagt den 21. juli 2011 af EFTA-Tilsynsmyndigheden mod Norge
   (Sag E-9/11)
   2011/C 294/08
   EFTA-Tilsynsmyndigheden, rue Belliard 35, 1040 Bruxelles, Belgium ved Xavier Lewis, Florence Simonetti Gjermund Mathisen, som befuldmægtigede, har den 21. juli 2011 anlagt sag mod Norge ved EFTA-Domstolen.
   EFTA-Tilsynsmyndigheden har nedlagt følgende påstande:
   
               1.
            
            
               Det fastslås, at Kongeriget Norge ved at opretholde begrænsningerne af de rettigheder, som personer og virksomheder i EØS-staterne, har til at eje kapitalandele og udøve stemmeret i regulerede markeder i Norge, jf. § 35, stk.1), 2) og (3) og § 36 i lov af 29. juni 2007 nr. 74 om regulerede markeder (børsloven) og § 5-3, stk. 1, 2 og 3 og § 5-4 i lov af 5. juli 2002 om registrering af finansielle instrumenter (værdipapiregisterloven), har tilsidesat sine forpligtelser i henhold til artikel 31 og 40 i EØS-aftalen.
            
         
               2.
            
            
               Norge tilpligtes at betale sagens omkostninger.
            
         
      Retlige og faktiske omstændigheder samt anbringender:
   
   
               —
            
            
               Den norske lovgivning begrænser besiddelse af og stemmeret i finansielle institutioner. Børsloven forbyder som hovedregel besiddelse af kapitalandele på over 20 % af aktierne i fondsbørser samt stemmeret på over 20 % af den samlede stemmeberettigede kapital eller 30 % af de stemmer, der er repræsenteret ved generalforsamlingen. Tilsvarende regler vedrørende værdipapircentraler er fastsat i loven om værdipapircentraler.
            
         
               —
            
            
               EFTA-Tilsynsmyndigheden gør gældende, at den anfægtede lovgivning hverken er forenelig med etableringsfriheden i artikel 31 i EØS-aftalen eller de frie kapitalbevægelser i artikel 40 i EØS-aftalen.
            
         
               —
            
            
               EFTA-Tilsynsmyndigheden gør især gældende, at den anfægtede lovgivning er unødvendig for at sikre, at finansmarkederne er velfungerende og effektive, samt at aktørerne på markedet har tillid til institutionernes uafhængighed og upartiskhed. Den anfører, at der er alternative, mindre restriktive foranstaltninger, som er tilstrækkeligt effektive.